b'\n_START_ARTICLE_\nVladimir Bont\xc5\xa1-Brujevit\xc5\xa1\n_START_PARAGRAPH_\nVladimir Dmitrijevit\xc5\xa1 Bont\xc5\xa1-Brujevit\xc5\xa1 (ven. \xd0\x92\xd0\xbb\xd0\xb0\xd0\xb4\xd0\xb8\xcc\x81\xd0\xbc\xd0\xb8\xd1\x80 \xd0\x94\xd0\xbc\xd0\xb8\xcc\x81\xd1\x82\xd1\x80\xd0\xb8\xd0\xb5\xd0\xb2\xd0\xb8\xd1\x87 \xd0\x91\xd0\xbe\xd0\xbd\xd1\x87-\xd0\x91\xd1\x80\xd1\x83\xcc\x81\xd0\xb5\xd0\xb2\xd0\xb8\xd1\x87, 28. kes\xc3\xa4kuuta (J: 16. kes\xc3\xa4kuuta) 1873 Moskova \xe2\x80\x93 14. hein\xc3\xa4kuuta 1955 Moskova) oli ven\xc3\xa4l\xc3\xa4inen bol\xc5\xa1evikki, neuvostoliittolainen poliitikko ja historian tohtori._NEWLINE_Vladimir Bont\xc5\xa1-Brujevit\xc5\xa1 syntyi aatelissukuisen maanmittarin perheeseen. H\xc3\xa4n opiskeli Moskovan maanmittausinstituutissa ja valmistui Kurskin maanmittarikoulusta. Vuodesta 1892 l\xc3\xa4htien Bont\xc5\xa1-Brujevit\xc5\xa1 osallistui marksilaisten kerhojen toimintaan ja vuonna 1895 h\xc3\xa4n liittyi Ven\xc3\xa4j\xc3\xa4n sosiaalidemokraattiseen ty\xc3\xb6v\xc3\xa4enpuolueeseen._NEWLINE_Vuonna 1896 Bont\xc5\xa1-Brujevit\xc5\xa1 muutti ulkomaille. H\xc3\xa4n opiskeli Z\xc3\xbcrichin yliopistossa, osallistui vallankumoukselliseen toimintaan, tutustui Leninin ja ty\xc3\xb6skenteli Iskra-lehden toimituksessa. Vuosina 1903\xe2\x80\x931905 h\xc3\xa4n johti Ven\xc3\xa4j\xc3\xa4n sosiaalidemokraattisen ty\xc3\xb6v\xc3\xa4enpuolueen keskuskomitean Geneven toimistoa, osallistui Vperjod-lehden perustamiseen ja puolueen kolmannen edustajainkokouksen valmisteluun._NEWLINE_Marraskuussa 1905 Bont\xc5\xa1-Brujevit\xc5\xa1 muutti Pietariin, jossa h\xc3\xa4n ty\xc3\xb6skenteli bol\xc5\xa1evikkilehtien toimittajana. Vuodesta 1910 l\xc3\xa4htien h\xc3\xa4n toimi \xc5\xbdizn i znanije -kustantamon johtajana ja vuosina 1910\xe2\x80\x931914 Zvezda ja Pravda -lehtien toimitusten j\xc3\xa4senen\xc3\xa4. Helmikuun vallankumouksen j\xc3\xa4lkeen Bont\xc5\xa1-Brujevit\xc5\xa1 oli Pietarin neuvoston toimeenpanevan komitean j\xc3\xa4sen ja ty\xc3\xb6skenteli Izvestija ja Rabot\xc5\xa1i i soldat -lehtien toimittajana. Lokakuun vallankumouksen aikana h\xc3\xa4n oli Smolnan ja Taurian palatsin alueen komendantti ja vuosina 1917\xe2\x80\x931920 Ven\xc3\xa4j\xc3\xa4n kansankomissaarien neuvoston kanslianhoitaja. Maaliskuussa 1918 h\xc3\xa4n johti neuvostohallituksen muuttoa Moskovaan._NEWLINE_Vallankumouksen j\xc3\xa4lkeen Bont\xc5\xa1-Brujevit\xc5\xa1 toimi perustamansa sovhoosin johtajana, lehtimiehen\xc3\xa4 sek\xc3\xa4 Ven\xc3\xa4j\xc3\xa4n vallankumousliikkeen historian, uskontotieteen, kansatieteen ja kirjallisuuden tutkijana. Vuodesta 1933 l\xc3\xa4htien h\xc3\xa4n ty\xc3\xb6skenteli valtiollisen kirjallisuusmuseon ja vuosina 1945\xe2\x80\x931955 Neuvostoliiton tiedeakatemian uskonnonhistorian ja ateismin museon johtajana. Bont\xc5\xa1-Brujevit\xc5\xa1 on palkittu Leninin kunniamerkill\xc3\xa4.'